વર્ષ 2008માં તો મુખ્યમંત્રી બનવા માટે બહુમતી અંકે કરવા યેદિયુરપ્પાએ પાંચ પૂંછડિયા ધારાસભ્યોને મંત્રીપદ આપવાં પડ્યાં હતાં છતાં પાંચ વર્ષની મુદત પૂરી કરી શક્યા નહોતા. અગાઉના દાયકાઓમાં ઉત્તર ભારતે પણ જ્યારે કોંગ્રેસને જાકારો આપ્યો, ત્યારે કર્ણાટક કોંગ્રેસની પડખે અડીખમ રહ્યું હતું. આ વખતે પણ એની સ્થિતિ 2008 જેવી જ રહી છે. કર્ણાટકમાં સત્તા પ્રાપ્ત થતાં રાજસ્થાન, મધ્ય પ્રદેશ અને છત્તીસગઢ વિધાનસભાની આગામી ચૂંટણીમાં ભાજપને વર્તાતો પરાજયનો ડર હાલ પૂરતો તો ટળી ગયાનો દાવો કરાય છે. આગામી લોકસભાની મે 2019માં યોજાનારી ચૂંટણી આ ત્રણ રાજ્યો ઉપરાંત મિઝોરમની વિધાનસભાની ચૂંટણી સાથે જ ડિસેમ્બર 2018માં યોજવી કે મે 2019માં જ નિર્ધારિત સમયે જ થવા દેવી, એની વિચારણા ભાજપની નેતાગીરીએ આરંભી દીધી છે. એનડીએ વિરુદ્ધ વિપક્ષો મળીને સંયુક્ત મોરચો બનાવે તો લોકસભાની ચૂંટણીમાં ભાજપ માટે કપરાં ચઢાણ છે.